A legjobb férj
Kohnné bejelenti a rabbinak, hogy válni akar. - Rendben - mondja a rabbi -, de előtte süssél egy kalácsot az uradnak, a hozzávalókat pedig a szomszédaidtól kérd kölcsön! Az asszony megfogadja, hogy Grünnéhez megy lisztet kérni, majd elmondja mire kell. - Még te nem vagy megelégedve az uraddal? Mit szólnál ha olyan lump, kártyás, iszákos alak lenne, mint az enyém? Weiszéktől cukrot kér kölcsön Kohnné a válási kalácshoz. - Lenne csak a te urad a Weisz, ez a goromba, brutális fráter. Megtanulnád a sajátodat becsülni. - méltatlankodik a szomszédasszony. Blauné akitől vajat akarna kérni, sírva panaszkodik: - Még kenyérre sem telik, nemhogy vajra! Az uram minden pénzét nőkre költi. Kohnné hazaszalad, és a férje nyakába ugrik, majd így szól: - Kohn, te vagy a legjobb férj a világon! 